Meer brandbestrydingspanne in Waterberge ontplooiMeer brandbestrydingspanne gaan in die Waterberg-omgewing van Limpopo ontplooi word om die moontlike uitbreek van weghol-veldbrande in die gebied te bestry. Working on Fire het Dinsdag gesê die provinsie se 16 spanne is nie genoeg nie en vier bykomende spanne is ingeroep. Samuel Maepa, algemene bestuurder van Working on Fire, het gesê brand-opspoorders en helikopters gaan ook in die gebied ontplooi word. Maepa het gesê die Waterberg-distrik is vatbaar vir brande, weens die minagting van die wet op nasionale omgewingsbestuur. Grondeienaars moet volgens die wet voldoende brandpaaie maak om die verspreiding van brande te keer. “Sonder brandpaaie is dit moeilik om weghol-veldbrande onder beheer te kry.” Maepa het gesê veldbrande het verlede jaar sowat R20-miljoen se skade aan wildplase gerig.